2002/996/YOS: Neuvoston päätös, tehty 28 päivänä marraskuuta 2002, oikeusjärjestelmien arviointijärjestelmän perustamisesta ja niiden soveltamisesta kansallisella tasolla terrorismin torjumiseksi



Virallinen lehti nro L 349 , 24/12/2002 s. 0001 - 0003



Neuvoston päätös, tehty 28 päivänä marraskuuta 2002, oikeusjärjestelmien arviointijärjestelmän perustamisesta ja niiden soveltamisesta kansallisella tasolla terrorismin torjumiseksi (2002/996/YOS) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 29 artiklan ja 34 artiklan 1 kohdan, ottaa huomioon Espanjan kuningaskunnan aloitteen(1), ottaa huomioon Euroopan parlamentin lausunnon(2), sekä katsoo seuraavaa: (1) Neuvosto (oikeus- ja sisäasiat) päätti 20 päivänä syyskuuta 2001 pidetyssä istunnossaan antamiensa päätelmien 15 kohdan mukaisesti antaa 36 artiklan komitean tehtäväksi valmistella järjestäytyneen rikollisuuden torjuntaan liittyvien kansainvälisten sitoumusten kansallisen tason soveltamista ja täytäntöönpanoa koskevan arviointijärjestelmän perustamisesta 5 päivänä joulukuuta 1997 hyväksytyn yhteisen toiminnan 97/827/YOS(3) pohjalta yksinkertaisempi ja nopeampi järjestelmä terrorismin torjuntaa koskevien kansallisten järjestelyjen vertaisarviointimenettelyn määrittämiseksi. (2) On tarpeen parantaa kansallisia terrorismin torjuntaan liittyviä oikeusjärjestelmiä ja niiden soveltamista. (3) Kansallisten oikeusjärjestelmien suunnittelu ja niiden soveltaminen kuuluu ensisijaisesti kullekin jäsenvaltiolle, mutta Euroopan unionin jäsenvaltiot tiedottavat toisilleen vastavuoroisesti järjestelmiensä sisällöstä terrorismin torjunnan tehostamiseksi. (4) Lisäksi on suotavaa luoda 20 päivänä syyskuuta 2001 kokoontuneen neuvoston antaman, edellä mainitun toimeksiannon mukaisesti järjestelmä, joka osana perustamissopimuksen mukaista yhteistyötä antaa jäsenvaltioille mahdollisuuden arvioida tasapuolisesti ja keskinäisen luottamuksen pohjalta jäsenvaltioiden oikeusjärjestelmiä, jolla pyritään terrorismin torjuntaan, ja niiden soveltamista, ON PÄÄTTÄNYT SEURAAVAA: 1 artikla Arviointijärjestelmän perustaminen 1. Perustetaan terrorismin torjuntaan liittyvien kansallisten järjestelyjen vertaisarviointijärjestelmä osana jäsenvaltioiden välistä kansainvälistä yhteistyötä jäljempänä määriteltyjen sääntöjen mukaisesti. 2. Jäsenvaltiot sitoutuvat varmistamaan, että niiden kansalliset viranomaiset toimivat tiiviissä yhteistyössä tämän päätöksen mukaisesti ja sen toteuttamiseksi perustettujen arviointiryhmien kanssa kansallisia oikeudellisia ja eettisiä normeja noudattaen. 2 artikla Arvioitavat aiheet 1. Kutakin arviointikierrosta varten 36 artiklan komitea määrittää tarkoin puheenjohtajavaltion ehdotuksesta arvioitavan aiheen sekä jäsenvaltioiden arviointijärjestyksen. Komitea päättää myös valitun aiheen perusteella, mikä 36 artiklan komitean alainen neuvoston työryhmä suorittaa arvioinnin vai tekeekö se sen itse. Lisäksi 36 artiklan komitea päättää siitä, miten usein arviointeja tehdään. 2. Arvioinnin valmistelee neuvoston puheenjohtajana toimiva jäsenvaltio neuvoston pääsihteeristön avustamana pääsihteeristöön tätä varten lähetettyjen kansallisten asiantuntijoiden avulla. Komissio osallistuu täysimääräisesti työhön. 3. Ensimmäinen arviointikierros on saatava päätökseen viimeistään vuoden 2003 puolivälissä. 3 artikla Asiantuntijoiden nimeäminen 1. Jokainen jäsenvaltio ilmoittaa puheenjohtajavaltion aloitteesta neljän viikon kuluessa siitä, kun 36 artiklan komitea on päättänyt aloittaa tietyn aiheen arvioinnin, neuvoston pääsihteeristöön yhdestä kolmeen asiantuntijaa, joilla on perusteellinen kokemus terrorismin torjunnasta arvioinnin kohteena olevalla alalla ja jotka ovat käytettävissä vähintään yhtä arviointikierrosta varten. 2. Puheenjohtajavaltio laatii luettelon jäsenvaltioiden nimeämistä asiantuntijoista ja toimittaa sen 36 artiklan komitealle tai arvioinnin suorittavalle työryhmälle. 4 artikla Arviointiryhmä Puheenjohtajavaltio muodostaa 3 artiklan 2 kohdassa tarkoitetun luettelon pohjalta jokaista arvioitavaa jäsenvaltiota varten kahden asiantuntijan ryhmän varmistaen, että nämä asiantuntijat ovat aina muiden kuin arvioitavan jäsenvaltion kansalaisia. Kuhunkin arviointiryhmään valittujen asiantuntijoiden nimet ilmoitetaan 36 artiklan komitealle tai arvioinnin suorittavalle työryhmälle. Neuvoston pääsihteeristö ja komissio avustavat arviointiryhmää kaikissa sen tehtävissä. 5 artikla Kyselylomakkeen laatiminen Puheenjohtajavaltio laatii neuvoston pääsihteeristön ja komission avustamana 2 artiklan 1 kohdan mukaisesti määritettyyn aiheeseen liittyvän kyselylomakkeen, jota käytetään kaikkien jäsenvaltioiden arvioinnissa, ja esittää sen hyväksyttäväksi 36 artiklan komitealle tai arvioinnin suorittavalle työryhmälle. Tarvittaessa pyydetään lausunto arvioinnin kohteena olevalla alalla toimivaltaiselta neuvoston työryhmältä. Kyselylomakkeen tarkoituksena on koota kaikki arviointiin tarvittavat tiedot. Arvioitavan jäsenvaltion on pyrittävä vastaamaan kyselyyn kuukauden kuluessa ja mahdollisimman täydellisesti ja tarvittaessa liitettävä siihen kaikki asiaankuuluvat säännökset sekä tekniset ja käytännön tiedot. 6 artikla Arviointikäynti Saatuaan vastauksen kyselyyn arviointiryhmä matkustaa tarpeellisina pitämissään tapauksissa kuuden viikon kuluessa arvioitavaan jäsenvaltioon selventääkseen kyselyynsä saamiaan vastauksia ja tavatakseen poliittisia päättäjiä, hallinto-, poliisi-, tulli- tai oikeusviranomaisia tai muita asiaankuuluvia tahoja sen vierailuohjelman mukaisesti, jonka käynnin kohteena oleva jäsenvaltio on laatinut arviointiryhmän esittämien ehdotusten pohjalta. 7 artikla Alustavan raportin laatiminen Arviointiryhmä laatii 15 päivän kuluessa kyselylomakkeeseen annettujen vastausten vastaanottamisesta tai 6 artiklassa tarkoitetusta käynnistä, jos tällainen käynti on tehty, lyhyen alustavan raportin, jonka se toimittaa arvioitavalle jäsenvaltiolle lausuntoa varten. Arvioitavan jäsenvaltion on annettava lausuntonsa kuuden viikon kuluessa. Arviointiryhmä tekee arvioitavan jäsenvaltion toimittamien huomautusten perusteella muutoksia raporttiinsa, jos se pitää sitä aiheellisena. 8 artikla Raportin käsittely ja hyväksyminen 1. Puheenjohtajavaltio toimittaa 36 artiklan komitean jäsenille tai arvioinnin suorittavalle työryhmälle luottamuksellisena alustavan raportin ja ne arvioitavan jäsenvaltion huomautukset, joita arviointiryhmä ei ole ottanut raportissaan huomioon. 2. Arviointiryhmän jäsenet esittelevät alustavan raportin 36 artiklan komitean tai arvioinnin suorittavan työryhmän kokouksen aluksi. Arvioitavan jäsenvaltion edustaja esittää sen jälkeen tarpeellisiksi katsomansa huomautukset, tiedot tai selitykset. Sen jälkeen 36 artiklan komitea tai arvioinnin suorittava työryhmä käsittelee alustavaa raporttia ja tekee johtopäätöksensä yksimielisesti. 3. Puheenjohtajavaltio tiedottaa kunkin arviointikierroksen päätyttyä neuvostolle asianmukaisella tavalla arvioinnin tuloksista. Neuvosto voi pitäessään sitä tarpeellisena antaa asianomaiselle jäsenvaltiolle suosituksia ja pyytää sitä ilmoittamaan asiassa tapahtuneesta edistymisestä asettamassaan määräajassa. 4. Puheenjohtajavaltio tiedottaa kunkin arviointikierroksen päätyttyä Euroopan parlamentille arviointijärjestelmän soveltamisesta 9 artiklan 2 kohdan mukaisesti. 9 artikla Luottamuksellisuus 1. Asiantuntijoiden muodostamien arviointiryhmien on pidettävä tehtävänsä yhteydessä saamansa tiedot luottamuksellisina. Jäsenvaltioiden on tätä varten huolehdittava, että niiden 3 artiklan mukaisesti nimeämillä asiantuntijoilla on tarvittaessa asianmukainen turvallisuustaso. 2. Tämän päätöksen mukaisesti laaditun raportin turvaluokkana on vähintään rajoitettu jakelu. Arvioitu jäsenvaltio voi kuitenkin omalla vastuullaan julkistaa raportin. Jos kyseinen jäsenvaltio haluaa julkistaa vain osia raportista, sen on saatava tähän neuvoston suostumus. 10 artikla Järjestelmän arviointi Neuvosto tarkastelee järjestelmän sääntöjä ja soveltamisalaa viimeistään kaikkia jäsenvaltioita koskevan ensimmäisen arviointikierroksen päätyttyä ja mukauttaa tarvittaessa tätä päätöstä. 11 artikla Voimaantulo Tämä päätös tulee voimaan päivänä, jona se julkaistaan virallisessa lehdessä. 12 artikla Julkaiseminen Tämä päätös julkaistaan virallisessa lehdessä. Tehty Brysselissä 28 päivänä marraskuuta 2002. Neuvoston puolesta Puheenjohtaja B. Haarder (1) EYVL C 151, 25.6.2002, s. 14. (2) Lausunto annettu 24. syyskuuta 2002 (ei vielä julkaistu virallisessa lehdessä). (3) EYVL L 344, 15.12.1997, s. 7.